b'\n_START_ARTICLE_\nRust (tietokonepeli)\n_START_SECTION_\nKehitys\n_START_PARAGRAPH_\nRust alkoi DayZ:n kloonina. Ajan kuluessa peli on saanut paljon lis\xc3\xa4\xc3\xa4 sis\xc3\xa4lt\xc3\xb6\xc3\xa4 ja l\xc3\xa4htenyt omalle polulleen. Peli julkaistiin ensimm\xc3\xa4isen kerran 11. joulukuuta 2013 alfaversiona, jolloin se k\xc3\xa4ytti Unity 4 -pelimoottoria. Peli\xc3\xa4 rakennettiin sekavan ja huonosti suunnitellun koodin p\xc3\xa4\xc3\xa4lle, mik\xc3\xa4 johti moniin bugeihin ja hitaaseen kehitykseen. T\xc3\xa4st\xc3\xa4 syyst\xc3\xa4 kehitt\xc3\xa4j\xc3\xa4 p\xc3\xa4\xc3\xa4tti aloittaa pelin rakentamisen tyhj\xc3\xa4st\xc3\xa4, t\xc3\xa4ysin uudelle pohjalle. _NEWLINE_Kes\xc3\xa4ll\xc3\xa4 2014 alkoi pelin uuden "alpha reboot (experimental)"-version kehitys, ja vanhan "legacy"-version kehitys lopetettiin. Vanha versio on yh\xc3\xa4 pelattavissa, mutta sit\xc3\xa4 ei en\xc3\xa4\xc3\xa4 p\xc3\xa4ivitet\xc3\xa4._NEWLINE_29. elokuuta 2014 paljastettiin pelin uuden version siirtyv\xc3\xa4n k\xc3\xa4ytt\xc3\xa4m\xc3\xa4\xc3\xa4n Unity 5 -pelimoottoria._NEWLINE_1. lokakuuta 2014 l\xc3\xa4htien pelaajat alettiin ohjata automaattisesti uuteen versioon vanhan sijaan._NEWLINE_8. helmikuuta 2018 pelist\xc3\xa4 julkaistiin vakaa versio. Samalla tiimi siirtyi viikoittaisista p\xc3\xa4ivityksist\xc3\xa4 kuukausittaisiin.\n_START_SECTION_\nPelin kulku\n_START_PARAGRAPH_\nRustin maailma on karu ja pelaajan ainoa tavoite on selviyty\xc3\xa4. Haastetta voivat tuoda villiel\xc3\xa4imet, kuten sudet ja karhut, mutta suurin vaara ovat muut pelaajat. L\xc3\xa4hitaisteluaseet, jousipyssyt ja rakennettavat aseet mahdollistavat pelaajien v\xc3\xa4liset taistelut. Aseiden lis\xc3\xa4osilla on my\xc3\xb6s mahdollista parantaa voitonmahdollisuuksiaan kanssapelaajia vastaan. P\xc3\xa4\xc3\xa4osumat aiheuttavat enemm\xc3\xa4n vahinkoa kuin osumat muualle kehoon. Pelin kartat ovat Hapis Islandia lukuun ottamatta satunnaisgeneroituja, joten jokainen kartta on erilainen. On huhuttu, ett\xc3\xa4 tulevaisuudessa on my\xc3\xb6s mahdollista tehd\xc3\xa4 karttoja itse. _NEWLINE_Palvelimelle liitytty\xc3\xa4\xc3\xa4n pelaaja siirtyy saaren rannalle aluksi ainoina tavaroinaan vain kivi ja soihtu. Kivell\xc3\xa4 voi katkoa puita ja s\xc3\xa4rke\xc3\xa4 muita kivi\xc3\xa4. Selviyty\xc3\xa4kseen pelaajan on ker\xc3\xa4tt\xc3\xa4v\xc3\xa4 resursseja eri l\xc3\xa4hteist\xc3\xa4 ja valmistettava niiden avulla varusteita, kuten ty\xc3\xb6kaluja, vaatteita ja aseita, rakennettava majoja ja liittouduttava muiden pelaajien kanssa. El\xc3\xa4inten tappaminen tuottaa ruokaa ja kangasta, louhiminen kive\xc3\xa4, metallia ja rikki\xc3\xa4, ja puiden kaataminen puuta. Joidenkin esineiden valmistamiseen tarvitaan komponentteja, joita voi l\xc3\xb6yt\xc3\xa4\xc3\xa4 esimerkiksi eri puolilta karttaa sijaitsevilta monumenteilta. Monumentit ovat yleens\xc3\xa4 suojattu jollain vaaralla, kuten s\xc3\xa4teilyll\xc3\xa4, joten pelaajan on mietitt\xc3\xa4v\xc3\xa4 ovatko sielt\xc3\xa4 saatavat tavarat riskin arvoisia. Olennaisia varusteiden l\xc3\xb6yt\xc3\xb6paikkoja ovat lentopudotuspaikat, joihin lentokoneet pudottavat laskuvarjoilla varustettuja tavaralavoja. Lentokoneet n\xc3\xa4kyv\xc3\xa4t pitk\xc3\xa4n matkan p\xc3\xa4\xc3\xa4h\xc3\xa4n, ja joskus pelaajat l\xc3\xa4htev\xc3\xa4t jopa juosten seuraamaan niit\xc3\xa4. Hy\xc3\xb6kk\xc3\xa4yshelikoptereissa ja CH-47 Chinookeissa on parempia varusteita, mutta ne my\xc3\xb6s tuovat peliin lis\xc3\xa4haastetta yritt\xc3\xa4m\xc3\xa4ll\xc3\xa4 ennen lavan pudottamista ensin tappaa pelaajia. Parempia varusteita sis\xc3\xa4lt\xc3\xa4v\xc3\xa4 tavaralava ei aukea v\xc3\xa4litt\xc3\xb6m\xc3\xa4sti, mink\xc3\xa4 tarkoitus on lis\xc3\xa4t\xc3\xa4 pelaajien v\xc3\xa4list\xc3\xa4 vuorovaikutusta useamman pelaajan ehtiess\xc3\xa4 lavalle ennen sen aukeamista. Peliss\xc3\xa4 olevat veneet ja hevoset ovat pelaajien ohjattavissa, ja niiden avulla pelaaja voi liikkua pitki\xc3\xa4 matkoja vett\xc3\xa4 ja maata pitkin ja l\xc3\xb6yt\xc3\xa4\xc3\xa4 arvokkaita tavaroita._NEWLINE_Liittoutumien muodostaminen pelaajien kesken on yleist\xc3\xa4 ja helpottaa selviytymist\xc3\xa4 ja omaisuuden haalimista. Liittoutuneet pelaajat tekev\xc3\xa4t usein toisilleen rakennuksia, jakavat toistensa kanssa tarvikkeita ja ry\xc3\xb6stelev\xc3\xa4t ja tuhoavat liittoutuman ulkopuolisten pelaajien rakennelmia. Rakentaminen on iso osa peli\xc3\xa4 ja selviytymisen kannalta my\xc3\xb6s v\xc3\xa4ltt\xc3\xa4m\xc3\xa4t\xc3\xb6nt\xc3\xa4, koska se luo perustan suojautumiselle ja tavaroiden s\xc3\xa4ilytykselle. Pelaaja voi my\xc3\xb6s p\xc3\xa4ivitt\xc3\xa4\xc3\xa4 tekemi\xc3\xa4\xc3\xa4n rakennuksia korkeampiin luokkiin. Yleens\xc3\xa4 yksil\xc3\xb6pelaajien kannattaakin pysytell\xc3\xa4 suurimmaksi osaksi piilossa, jotta he v\xc3\xa4lttyisiv\xc3\xa4t ry\xc3\xb6st\xc3\xa4jilt\xc3\xa4. Yksinpelin\xc3\xa4 Rustia ei voi pelata lainkaan, vaan palvelimella on aina muitakin pelaajia. Peliss\xc3\xa4 on my\xc3\xb6s turvallisina alueina toimivia rakennuskomplekseja ja rosvoleirej\xc3\xa4, joissa pelaajat voivat vaihtaa kesken\xc3\xa4\xc3\xa4n resursseja. Mik\xc3\xa4li pelaaja ottaa turva-alueella esiin aseen, automatisoidut tykit tai rosvot ampuvat h\xc3\xa4net ja pelaaja merkit\xc3\xa4\xc3\xa4n joksikin aikaa vihamieliseksi._NEWLINE_N\xc3\xa4lk\xc3\xa4kuoleman v\xc3\xa4ltt\xc3\xa4\xc3\xa4kseen pelaajan tulee sy\xc3\xb6d\xc3\xa4 s\xc3\xa4\xc3\xa4nn\xc3\xb6llisin v\xc3\xa4liajoin. Kuoleman peliss\xc3\xa4 voivat aiheutta my\xc3\xb6s esimerkiksi hukkuminen, villiel\xc3\xa4imen hy\xc3\xb6kk\xc3\xa4ys ja hypotermia. Kartalla on radioaktiivisia alueita, joilla oleillessa tulee pit\xc3\xa4\xc3\xa4 oikeaa suojavarustusta s\xc3\xa4teilyn tasosta riippuen. Huonoista suojavaatteista seuraa kuolema. Peliss\xc3\xa4 kuoleminen kaukosiirt\xc3\xa4\xc3\xa4 pelaajan joko takaisin rannalle tai makuupussiin, mik\xc3\xa4li pelaaja on sellaisen rakentanut. Kuolemisen my\xc3\xb6t\xc3\xa4 pelaaja menett\xc3\xa4\xc3\xa4 kaikki kantamansa esineet kive\xc3\xa4 ja soihtua lukuun ottamatta._NEWLINE_Rustissa on tuhansia pelipalvelimia, jotka toimivat omilla asetuksillaan ja yll\xc3\xa4pit\xc3\xa4jien s\xc3\xa4\xc3\xa4nn\xc3\xb6ill\xc3\xa4 samalla tavoin kuin esimerkiksi peliss\xc3\xa4 Minecraft. Ker\xc3\xa4tyt tavarat ja rakennelmat ovat palvelinkohtaisia. Ajoittain palvelimet nollataan, jolloin kaikki pelaajien rakennelmat ja omistetut tavarat poistuvat ja kaikki alkaa taas alusta.\n_START_SECTION_\nVastaanotto\n_START_PARAGRAPH_\nPelin p\xc3\xa4\xc3\xa4kehitt\xc3\xa4j\xc3\xa4 Garry Newman luuli, ettei voisi tehd\xc3\xa4 yht\xc3\xa4 menestyv\xc3\xa4\xc3\xa4 peli\xc3\xa4 kuin Garry\'s Mod, joka myi yli 7 miljoonaa kopiota. Rust kuitenkin yll\xc3\xa4tti ja se onkin ollut yksi genrens\xc3\xa4 myydyimmist\xc3\xa4 peleist\xc3\xa4. Rust myi 150 000 kopiota heti ensimm\xc3\xa4isen\xc3\xa4 kahtena viikkona ja miljoona ensimm\xc3\xa4isen\xc3\xa4 kahtena kuukautena, vaikka peli on vasta alfaversiona. Garry\'s Mod myi aikoinaan 34 000 kopiota ensimm\xc3\xa4isen julkaisuviikkonsa aikana. 21. helmikuuta 2014 menness\xc3\xa4 peli oli myynyt jo yli 30 miljoonan dollarin edest\xc3\xa4, ja 23. toukokuuta 2014 menness\xc3\xa4 sit\xc3\xa4 oli myyty jo yli 1,6 miljoonaa kopiota eli 46,5 miljoonan dollarin edest\xc3\xa4.'